BIG ชักเริ่มจะเล็ก..!?
ส่อเค้าน่าห่วง !! สำหรับบริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ที่ปัจจุบันกำลังถูกเทคโนโลยีไล่ล่า หรือดิจิทัลดิสรัปชั่นธุรกิจ
7 ส.ค. 2562

สำนักข่าวรัชดา
ส่อเค้าน่าห่วง !! สำหรับบริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG ที่ปัจจุบันกำลังถูกเทคโนโลยีไล่ล่า หรือดิจิทัลดิสรัปชั่นธุรกิจ
BIG เป็นผู้จัดจำหน่ายค้าปลีกกล้องถ่ายภาพ อุปกรณ์การถ่ายภาพ ผลิตภัณฑ์อื่นที่เกี่ยวเนื่องภายใต้แบรนด์ BIG Camera รวมถึงให้บริการซ่อมกล้อง การจำหน่ายกล้องมือสอง บริการให้เช่ากล้องถ่ายภาพ และบริการพิมพ์ภาพครบวงจร
ซึ่งย้อนไปเมื่อ 2–3 ปีก่อน เคยเติบโตแบบก้าวกระโดดจากยอดขายของกล้องมิลเลอร์เลสที่มีการผสมผสานข้อดีของกล้อง DSLR กับกล้อง Compact ไว้ด้วยกัน เกิดเป็นลูกเล่นใหม่ ๆ ทำให้ขายดิบขายดี…
แต่…เมื่อตลาดกล้องสมาร์ตโฟนมีการพัฒนาลูกเล่นใหม่ ๆ ออกมาตอบโจทย์ลูกค้ามากขึ้น เช่น กล้องถ่ายหน้าชัด หลังเบลอ, ถ่าย Portrait สวย แม้แสงน้อย, กล้องที่ทำงานคู่กับระบบ AI ฯลฯ
ก็ทำให้ตลาดกล้องมิลเลอร์เลสหายไป
จึงกระทบต่อยอดขายของ BIG อย่างหลีกเลี่ยงไม่ได้
เรียกได้ว่า BIG กำลังถูกดิจิทัลดิสรัปชั่นอย่างแท้จริง
นี่ยังไม่นับรวมเรื่องอายุการใช้งานกล้องถ่ายภาพที่ยาวนาน ทำให้ไซเคิลในการเปลี่ยนกล้องตัวใหม่ค่อนข้างช้า
กลายเป็นอีกปัจจัยที่ฉุดรั้งยอดขายของ BIG เรื่อยมา
BIG พยายามแก้ปัญหาด้วยการหันไปชูตลาดพิมพ์ภาพครบวงจร แต่ก็ไม่บูม…
เนื่องจากพฤติกรรมคนเปลี่ยนไป…เดิมนิยมปริ๊นท์ภาพออกมาเก็บไว้ดู ก็เปลี่ยนไปเก็บไว้ในเครื่องและโพสต์ในสื่อโซเชียลมีเดียแทน
จะหันไปบุกตลาดต่างประเทศ ประเดิมที่เวียดนาม เพื่อหวังจะมาชดเชยตลาดในประเทศ ก็ยังไม่ซัคเซสเท่าที่ควร
ส่งผลให้ BIG ตกอยู่ในสถานการณ์โตยากขึ้นเรื่อย ๆ งบเริ่มแคระแกร็น…
โดยปี 2559 เคยมีกำไรสุทธิสูงถึง 846 ล้านบาท จากรายได้รวม 5,663 ล้านบาท อัตรากำไรสุทธิ 14.95% มาปี 2560 กำไรสุทธิลดลงเหลือ 774 ล้านบาท จากรายได้รวม 6,043 ล้านบาท อัตรากำไรสุทธิ 12.82% ส่วนปี 2561 มีกำไรสุทธิแค่ 549 ล้านบาท จากรายได้รวม 5,786 ล้านบาท อัตรากำไรสุทธิ  9.50%
ล่าสุดไตรมาส 1/62 มีกำไรสุทธิ 106 ล้านบาท ลดลง 104 ล้านบาท หรือ 49.58% จากช่วงเดียวกันของปีก่อนที่มีกำไรสุทธิ 209 ล้านบาท และมีรายได้รวม 1,159 ล้านบาท ลดลง 270 ล้านบาท หรือ 18.92% จากช่วงเดียวกันของปีก่อนที่มีรายได้รวม 1,430 ล้านบาท โดยมีอัตรากำไรสุทธิ 8.62%
นั่นเท่ากับว่า หาก BIG ไม่ทำอะไรสักอย่าง
BIG ในวันนี้อาจกลายสภาพเป็น Small ในอนาคตก็เป็นได้…
จึงน่าจับตาว่า BIG จะสามารถฝ่าวิกฤติกระแสดิจิทัลดิสรัปชั่นไปได้หรือไม่ ??
งบไตรมาส 2/62 ที่จะประกาศเร็ว ๆ นี้
น่าจะเป็นตัวชี้วัดได้ดี…
…อิ อิ อิ…